Ehdotus: NEUVOSTON ASETUS siemenalan yhteisestä markkinajärjestelystä annetun asetuksen (ETY) N:o 2358/71 muuttamisesta ja siemenalalla myönnettävän tuen määrän vahvistamisesta markkinointivuosiksi 2002/03 ja 2003/04

(komission esittämä)

PERUSTELUT

1. Kylvösiementen viljelyalat ja tuotanto ovat erityisesti tiettyjen lajien osalta kasvaneet merkittävästi Euroopan unionissa vuodesta 1994 alkaen.

Tuottajien samana ajanjaksona saamat markkinahinnat ovat vaihdelleet välillä huomattavastikin. Samaan aikaan vientimäärät ja yhteisön varastot ovat kasvaneet, mikä osoittaa, että tuotantoa on yhteisön markkinoiden menekkimahdollisuuksiin nähden liikaa.

EMOTR:n tukiosastolle siemenalan yhteisestä markkinajärjestelystä aiheutuneet menot ovat vuodesta 1994 alkaen kasvaneet jatkuvasti. Kasvu kiihtyi edelleen vuosina 1999 ja 2000, ja menot olivat vuonna 2000 109,5 miljoonaa euroa.

Budjettivakauttajaa sovelletaan nykyisin ainoastaan riisinsiemeniin, joille neuvosto on markkinointivuodesta 1999 asettanut jäsenvaltioiden kesken jaettavan taatun enimmäismäärän. Komissio vahvistaa kyseisen mekanismin määrittelyä ja soveltamista koskevat yksityiskohtaiset säännöt.

2. Neuvoston asetuksella (ETY) N:o 2358/71 käyttöön otetun siemenalan yhteisen markkinajärjestelyn mukaan markkinointivuosien 2002/03 ja 2003/04 tuet on vahvistettava ennen 1 päivää elokuuta 2001.

Tuen vahvistamisen lisäksi olisi kyseisestä yhteisestä markkinajärjestelystä aiheutuvien menojen kasvun hillitsemiseksi otettava käyttöön riisinsiemeniin sovellettavaa vakautusmekanismia vastaava järjestelmä.

3. Näitä kahta seikkaa (tuen vahvistaminen ja vakauttajan käyttöön ottaminen) on käsiteltävä yhdessä, sillä ne ovat tiiviisti toisiinsa sidoksissa: yhteiseen markkinajärjestelyyn liittyvät menot riippuvat tuotettuun ja tukikelpoiseen määrään sovelletusta tuen yksikkömäärästä. Nykyinen tukitaso voidaan säilyttää vain sillä edellytyksellä, että otetaan käyttöön vakauttajamekanismi, jonka avulla menot saadaan pysymään hyväksyttävissä rajoissa. Vaihtoehtona oleva tuen yksikkömäärien mukauttaminen ole ei yhtä tehokas keino, eikä sillä voida vastuullistaa menojen kasvun aiheuttaneita jäsenvaltioita.

4. Yhteiseen markkinajärjestelyyn kuuluvista siemenistä Lolium perenne L. -lajille myönnetään nykyään kolmen lajikeryhmän (hyvin talvenkestävät lajikkeet, uudet lajikkeet, heikosti talvenkestävät lajikkeet) mukaan eriytettyä tukea. Tukia viimeksi vahvistettaessa tällainen eriyttäminen todettiin perusteettomaksi. Sitä päätettiin kuitenkin jatkaa tilapäisesti vielä markkinointivuodeksi 2001/02.

5. Tämän ehdotuksen tavoitteena on ottaa käyttöön kaikkiin yhteiseen markkinajärjestelyyn kuuluviin siemeniin sovellettava, riisinsiementen järjestelmää vastaava vakautusmekanismi, sekä säilyttää maksettavien tukien taso satovuosina 2002/03 ja 2003/04.

2001/0099 (CNS)

Ehdotus: NEUVOSTON ASETUS siemenalan yhteisestä markkinajärjestelystä annetun asetuksen (ETY) N:o 2358/71 muuttamisesta ja siemenalalla myönnettävän tuen määrän vahvistamisesta markkinointivuosiksi 2002/03 ja 2003/04

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen [1],

[1] EYVL C [...], [...], s. [...].

ottaa huomioon Euroopan parlamentin lausunnon [2],

[2] Lausunto annettu

ottaa huomioon talous- ja sosiaalikomitean lausunnon [3],

[3] Lausunto annettu

sekä katsoo seuraavaa:

(1) Neuvoston asetuksen (ETY) N:o 2358/71 [4], sellaisena kuin se on viimeksi muutettuna asetuksella (EY) N:o 2371/00 [5], 3 artiklan 2 kohdassa säädetään, että tuen suuruus vahvistetaan ottaen huomioon tarve taata tasapaino yhteisössä tarpeellisen tuotantomäärän ja tämän tuotannon myyntimahdollisuuksien välillä. Markkinointivuodesta 1994/95 alkaen yhteisön siementuotanto ja siementen vienti ovat jatkuvasti kasvaneet. Yhteisön siemenvarastot ovat kasvaneet niin suuriksi, että siemenmarkkinoiden tasapaino on vaarassa häiriintyä.

[4] EYVL L 246, 5.11.1971, s. 1.

[5] EYVL L 275, 23.10.2000, s. 1.

(2) Tämän vuoksi on aiheellista ottaa käyttöön siementuotannon vakautusmekanismi, jollaista sovelletaan jo riisinsiementen tuotantoon. Vakautusmekanismilla olisi vahvistettava enimmäismäärä, jolle voidaan myöntää yhteisön tukea ja joka määritellään erikseen vahvistettavan viitejakson aikana korjattujen satojen keskimäärien perusteella.

(3) Asetuksen (ETY) N:o 2358/71 liitteessä mainitaan Lolium perenne L. -lajin hyvin talvenkestävät, myöhäiset tai keskimyöhäiset lajikkeet, uudet lajikkeet ja muut lajikkeet sekä heikosti talvenkestävät, keskimyöhäiset, keskiaikaiset tai aikaiset lajikkeet. Koska tämä erottelu ei ole enää perusteltua näiden lajikkeiden ulkomarkkinoiden hintojen perusteella, erottelu pidetään liitteessä voimassa väliaikaisesti markkinointivuosiksi 2000/01 ja 2001/02, siltä osin kuin on kyse yhteisössä sovellettavien tukitasojen vahvistamisesta, sekä näiden tukien välinen ero. Sen vuoksi on aiheellista lakkauttaa Lolium perenne L. -lajin siementen jaottelu kolmeen lajikeryhmään ja vahvistaa yhtenäinen tukitaso.

(4) Asetuksen (ETY) N:o 2358/71 liitteessä tarkoitettujen, markkinointivuosina 2002/03 ja 2003/04 kaupan pidettävien siementen yhteisön markkinatilanteen ja sen odotettavissa olevan kehityksen vuoksi ei ole mahdollista taata tuottajille kohtuullisia tuloja. Kyseisille siemenille olisi myönnettävä tuotantotukea.

(5) Asetuksen (ETY) N:o 2358/71 3 artiklan 2 kohdassa säädetään, että tuen määrä on vahvistettava ottaen huomioon toisaalta tarve taata tasapaino yhteisössä tarpeellisen tuotantomäärän ja tämän tuotannon myyntimahdollisuuksien välillä ja toisaalta näiden tuotteiden hinnat ulkomarkkinoilla.

(6) Näiden perusteiden soveltamisesta seuraa, että markkinointivuosina 2002/03 ja 2003/04 sovellettavien tukien määrät vahvistetaan liitteessä osoitetuille tasoille,

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 2358/71 3 artiklan 4a kohta seuraavasti:

"4a. Tukikelpoinen siementen enimmäismäärä yhteisössä vahvistetaan 5 kohdassa tarkoitettua menettelyä noudattaen. Määrä jaotellaan tuottajajäsenvaltioittain.

Enimmäismäärä määritetään erikseen vahvistettavan viitejakson aikana korjattujen satojen keskimäärien perusteella, lukuun ottamatta riisinsiemeniä".

2 artikla

Asetuksen (ETY) N:o 2358/71 3 artiklassa tarkoitetut, siemenalalla markkinointivuosiksi 2002/03 ja 2003/04 myönnettävät tuet vahvistetaan tämän asetuksen liitteen mukaisesti.

3 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä heinäkuuta 2002.

Tämä asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

MARKKINOINTIVUODET 2002/03 JA 2003/04 Yhteisössä sovellettavat tuet

(euroa/100 kg)

>TAULUKON PAIKKA>

>TAULUKON PAIKKA>